《新桥上岸》
宋代·董嗣杲

雨阴忽收霁，云气失闭封。
才转横里港，西睨南北峰。
似慰畸人归，天亦开喜容。
万僝与万僽，销铄无留踪。
近京村舍盛，年丰多尧农。
门户饾饤新，团圞傲穷冬。
北城入望迩，瑞霭何葱龙。
败笔亟收拾，不须写心胸。
入关至急需，衣断须先缝。
南山故业在，此去羞迎逢。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。